ToekomsVenster: Jy kry nuwe stories om te vertel | Maroela Media
“Die twee en sewentig het vol blydskap teruggekom en gesê: ‘Here, selfs die bose geeste onderwerp hulle aan ons by die hoor van U Naam.’” – Lukas 10:17
Lukas het ’n superstorie vertel. Die Lukas-evangelie vertel die storie van Koning Jesus en die boek Handelinge vertel die storie van die Gees van die koninkryk en sy werking deur die burgers daarvan. Ons lees in Handelinge 15 van ’n besondere vergadering. In dié vergadering word stories gedeel en Paulus, ’n vrome Jood wat Jesus op weg na Damaskus ontmoet het, is aan die woord. Lees gerus Paulus en Barnabas se getuienisse oor die werk wat God onder die heidennasies gedoen het in Handelinge 15:1-35. Paulus het die werking van Koning Jesus nie net in sy eie lewe beleef nie, maar ook deur sy lewe.
Lees Handelinge 8:26-40 en reflekteer op die storie van daardie dag en die getuienis, ervaring en herinnering wat dit vir Filippus gegee het.
Lees 1 Petrus 2:1-10. Petrus, die visserman van die huis van vis, Betsaida, het op ’n dag die lewensveranderende ontmoeting met Jesus van Nasaret gehad. Jesus het van hom, Simon die visserman, die Rots gemaak. Petrus het self gesien en geproe dat die Koning goed is. Wat sê hierdie gedeelte vir jou oor jou reis en die ervarings wat jy al as gelowige saam met die Koning van die reis gehad het? Meer nog, wat lê voor?